Sassa staak nog 500 verdagte betalings ná vorige 6 000 | Netwerk24
Sassa staak nog 500 verdagte betalings ná vorige 6 000
Deur Warda Meyer 01 Augustus 2019 21:28
Die Suid-Afrikaanse agentskap vir maatskaplike sekerheid (Sassa) het in Augustus 500 betalings vir toelae landwyd gestaak, wat volg op Julie se 6 000 betalings wat gestaak is in 'n poging om bedrog in die stelsel te bekamp.
Sassa staak 500 verdagte toelaes se betalings. Foto: Verskaf
Shivani Wahab, Sassa-woordvoerder, sê in 'n verklaring dat die skerp daling te wyte is aan streng maatreëls wat deur Sassa en die SA Poskantoor ingestel is om bedrog hok te slaan.
Volgens haar het 'n intensiewe proses om die neigings te bestudeer, gehelp om die modus operandi van die bedrieërs vas te stel.
"Daarna is stelsels en kontroles verskerp. Ons kan met vrymoedigheid sê dat ons die strop om die nek van hierdie misdadigers stywer gespan het, en dat die reg streng met hulle sal afreken. Onlangs het die howe nie net mense gevonnis wat hulle aan die tipe misdade skuldig maak nie, maar ook opdrag gegee dat die oortreders die staat moet terugbetaal."
Sassa sê dat hulle saam met alle rolspelers, insluitende al die banke, werk om te verseker dat bedrog binne die toelae-stelsel uitgewis word.
"Sassa is daartoe verbind om bedrog te takel en sal voortgaan om die bankbesonderhede te verifieer. Dit beteken dat as 'n rekord nie met Sassa en die bank gekorreleer kan word nie, sal die betaling nie elke maand deurgaan nie."
Enige onskuldige begunstigdes wie se betalings gestaak is, word aangeraai om 'n beëdigde verklaring by 'n polisiekantoor in te dien.
Die beëdigde verklaring moet die korrektheid van bankbesonderhede en rekeninghouers se besonderhede bevestig.
Daarna moet 'n begunstigde hul identiteitsdokumente saam met die voltooide beëdigde verklaring na Sassa of die poskantoor neem.
"Diegene wat persoonlike banke gebruik, moet 'n bewys van bankbesonderhede van hul banke saambring."